Kyk: Skokgranate buite hof in Piet Retief afgevuur  (Foto: Tania Heyns) Die polisie het skokgranate buite die hof in Piet Retief afgevuur om ŉ groep betogers onder beheer te probeer bring. ŉ Groot groep betogers drom al van vroegoggend af buite die hof saam. Een groep betogers het deur die versperrings probeer kom waarna polisiebeamptes skokgranate afgevuur het om hulle terug te hou. Ander groepe betogers dans, sing en swaai plakkate rond te midde van ŉ sterk polisieteenwoordigheid. Die betogers eis geregtigheid vir die Coka-broers wat op 9 April op die plaas Pampoenkraal in die Dirkiesdorp-omgewing doodgeskiet is. Vyf verdagtes sal na verwagting vandag in die landdroshof om borgtog aansoek doen. Vier verdagtes is aanvanklik in hegtenis geneem. Daniel Cornelis Malan (38), Cornelius Lourens Greyling (25), Othard Johann Klingenberg (53) en Ignatius Michael Steynberg (31) het verlede Maandag die eerste keer in die hof verskyn. (Foto: Tania Heyns) Nog ŉ verdagte is later die week in hegtenis geneem en het Vrydag in die hof verskyn. Hy sal na verwagting vandag saam met die ander vier verskyn. Daar is volgens berigte moontlik ook ŉ sesde verdagte, maar dit is nie duidelik of die verdagte ook vandag in die hof gaan verskyn nie. Maroela Media het vroeër berig ’n groep van tussen 20 en 25 mans op soek na werkgeleenthede het op die betrokke dag gedreig om die werkers op die plaas te verjaag. (Foto: Tania Heyns) Hulle was glo met knopkieries, pangas en pype gewapen. Boere op die toneel is glo deur die betogers aangerand waarna glo uit noodweer begin skiet is om hulself teen die moeilikheidmakers te beskerm, terwyl hulle vergeefs op die polisie gewag het. Twee broers, Mgcini Amos Coka en Zenzele Coka, is doodgeskiet. Een van die bewerings wat nou gemaak word, is dat een Coka-broer die ander tydens dié wilde skietery doodgeskiet het. Die ander broer is daarna glo uit noodweer doodgeskiet.